**X:N ALUEHALLINTOVIRASTOLLE**

**ASIA** Valitus maksutonta kuntouttavaa päivähoitoa koskevassa asiassa

**VALITTAJA** nimi, osoite

**PÄÄTÖS, JOHON MUUTOSTA HAETAAN**

*[Sosiaali- ja terveystoimen]* viranhaltija N.N.:n xx.xx.20xx tekemä päätös n:o xx, jolla on evätty Matti Meikäläiseltä hänelle kehitysvammaisten erityishuollon palveluna haettu maksuton kuntouttava päivähoito.

**VAATIMUS**

Edellä mainittu päätös on kumottava ja Matti Meikäläiselle on myönnettävä kuntouttava päivähoito kehitysvammaisten erityishuollosta annetun lain mukaisena maksuttomana erityishuollon palveluna xx.xx.20xx alkaen sekä siitä alkaen maksetut maksut palautettava.

**PERUSTELUT**

Matti Meikäläinen on x-vuotias kehitysvammainen poika. Hän on ollut päiväkodissa kuntoutuksellisista syistä xx.xx.20xx lähtien. Matti Meikäläisen hoidon tarve ei ole sidoksissa äidin/isän työhön, vaan hoidon tarve on kuntoutuksellista ja riippumatonta siitä, onko äiti/isä kotona vai työssä. Matti Meikäläisen *[kuntoutussuunnitelmassa sekä lääkärin lausunnossa]* suositellaan kuntoutuksellista päivähoitoa/varhaiskasvatusta *[ja mm. toimintaterapiaa päiväkodissa tms. sen mukaan kuin lausunno(i)ssa lapselle suositellaan]*. *[kerro tässä tarkasti, mitä missäkin lausunnossa ja suunnitelmassa päivähoitoon/varhaiskasvatukseen ja sen yhteydessä tapahtuvaan kuntoutukseen liittyen sanotaan]*

Suomen perustuslain 6 §:n mukaan ihmiset ovat yhdenvertaisia lain edessä, eikä ketään saa ilman hyväksyttävää perustetta asettaa eri asemaan muun ohella terveydentilan, vammaisuuden tai muun henkilöön liittyvän syyn perusteella. Säännös ilmaisee paitsi perinteisen vaatimuksen oikeudellisesta yhdenvertaisuudesta myös ajatuksen tosiasiallisesta tasa-arvosta. Julkisen vallan on pyrittävä myös positiivisin toimenpitein edistämään yhdenvertaisuuden toteutumista. Säännös velvoittaa paitsi lainsäätäjää myös viranomaisia. Vammaisten ja kehitysvammaisten henkilöiden oikeuksien kannalta yhdenvertaisen kohtelun vaatimuksella on aivan erityisen korostettu merkitys.

Yksittäistapauksissa yhdenvertaisuus lain edessä ei toteudu pelkästään perustuslain tai yleislakien avulla. Lisäksi on säädetty erityislakeja, joiden tarkoituksena on edistää vammaisen henkilön edellytyksiä elää ja toimia muiden kanssa yhdenvertaisena yhteiskunnan jäsenenä sekä ehkäistä ja poistaa vammaisuuden aiheuttamia haittoja ja esteitä. Erityislaeissa säädettyjen palvelujen avulla vammaiset henkilöt ikään kuin asetetaan samaan asemaan vammattomien henkilöiden kanssa, jotta perustuslaissa säädetty yhdenvertaisuusperiaate toteutuisi. Eräs tällainen erityislaki on mm. kehitysvammalaki.

Matti Meikäläinen on kehitysvammalain 1 §:ssä määritellyllä tavalla kehitysvammainen henkilö ja siten oikeutettu kehitysvammalain mukaiseen erityishuoltoon. Ko. pykälän mukaan erityishuoltoa annetaan henkilöille, joiden kehitys tai henkinen toiminta on estynyt tai häiriintynyt synnynnäisen tai kehitysiässä saadun sairauden, vian tai vamman vuoksi ja jotka eivät muun lain nojalla voi saada tarvitsemiaan palveluksia. Erityishuollon tarkoituksena on edistää kehitysvammaisen henkilön suoriutumista päivittäisistä toiminnoista, omintakeista toimeentuloa ja sopeutumista yhteiskuntaan sekä turvata saajan tarvitsema hoito ja muu huolenpito. Erityishuoltoon lukeutuviin palveluihin kuuluu kehitysvammalain 2 §:n mukaisesti mm. yksilöllinen hoito ja muu huolenpito, tarpeellinen ohjaus ja kuntoutus sekä muu vastaava erityishuollon toteuttamiseksi tarpeellinen toiminta.

Sosiaali- ja terveyden huollon asiakasmaksuista annettu laki määrää palvelunkäyttäjiltä perittävistä maksuista. Kehitysvammalain mukaisen erityishuollon tarpeessa olevien lasten päivähoidon/varhaiskasvatuksen tulee asiakasmaksulain 4 §:n 2 kohdan nojalla olla maksutonta, mikäli palvelu järjestetään ensisijaisesti kuntouttavista syistä. Näin on katsonut myös korkein hallinto-oikeus useissa päätöksissään (esimerkiksi KHO 10.6.2011 T 1558, KHO 6.11.2012 T 3064 sekä muita THL:n ylläpitämästä Vammaispalveluiden käsikirjasta löytyviä ratkaisuja: <https://thl.fi/fi/web/vammaispalvelujen-kasikirja/laki-ja-oikeuskaytanto/erityishuolto/kuntouttava-paivahoito>). Matti Meikäläisen päivähoito on oheisista liitteistä *[x, y ja z]* ilmenevin tavoin hänelle tarpeen ensisijaisesti kuntoutuksellisista syistä hänen kehityksensä edistämiseksi. Hänen päivähoidon tarpeensa on sekä määrällisesti että laadullisesti erilainen kuin vammattomilla lapsilla, joille niin sanotut normaalipalvelut on suunnattu. *[tässä on hyvä vielä hieman tarkemmin asianmukaisiin liitteisiin viitaten kertoa lapsen avun, tuen ja kuntoutuksen tarpeista päivähoidossa, esim. avustaja, apuvälineet, erityisryhmä, terapia päiväkodilla]*

Vaikka kehitysvammalaki on toissijainen suhteessa yleislakeihin kuten varhaiskasvatuslakiin, on sitä kuitenkin sovellettava, jos sen soveltaminen on vammaisen henkilön kannalta edullisempaa. Muunlainen tulkintakäytäntö johtaisi tilanteeseen, jossa kehitysvammalain mukaiset oikeudet menettäisivät merkityksensä, eikä lain tavoite toteutuisi.

Kunnan velvollisuutena on kehitysvammalaissa säädetyn erityishuollon järjestäminen. Kunta ei voi kiertää laissa sille määrättyjä velvollisuuksia myöntämällä kehitysvammaisten tarvitsemat erityishuollon palvelukset jonkin muun lain perusteella siten, että voisi täten periä palvelun käyttäjiltä asiakasmaksuja sellaisista palveluista, jotka erityishuoltoon lukeutuvina olisivat asiakkaille maksuttomia.

Edellä mainituilla perusteilla tämän oikaisuvaatimuksen kohteena oleva päätös on kumottava ja Matti Meikäläiselle on myönnettävä maksuton kuntouttava päivähoito kehitysvammalain mukaisena erityishuoltona sekä palautettava aiheettomasti perityt jo maksetut maksut.

paikka ja päiväys

nimi

Matti Meikäläisen äiti/isä

puhelin xxxxxxxxx

**LIITTEET**